Document ID: 31983R1087

*****
ΚΑΝΟΝΙΣΜΟΣ (ΕΟΚ) αριθ. 1087/83 ΤΗΣ ΕΠΙΤΡΟΠΗΣ
της 4ης Μαΐου 1983
για την κατάταξη εμπορευμάτων στη διάκριση 22.02 Α του Κοινού Δασμολογίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί της λήψεως μέτρων για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 3,
Εκτιμώντας:
ότι, για να εξασφαλισθεί η ομοιόμορφη εφαρμογή της ονοματολογίας του Κοινού Δασμολογίου, πρέπει να θεσπισθούν διατάξεις σχετικά με τη δασμολογική κατάταξη ορισμένων ποτών που λαμβάνονται από ζύμωση γλεύκους βύνης με προσθήκη λυκίσκου και με αλκοολικό τίτλο που δεν υπερβαίνει το 0,5 % vol, τα οποία μερικές φορές ονομάζονται «ζύθοι χωρίς οινόπνευμα»·
ότι η κλάση 22.02 του Κοινού Δασμολογίου, το οποίο προσαρτάται στον κανονισμό (ΕΟΚ) αριθ. 950/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 859/83 (3), αφορά τα μη αλκοολούχα ποτά και ότι η κλάση 22.03 αφορά τους ζύθους·
ότι ο πολύ χαμηλός αλκοολικός τίτλος, που δεν υπερβαίνει το 0,5 % vol των προϊόντων του είδους αυτού, δεν επιτρέπει να θεωρούνται αυτά ως ζύθοι της κλάσεως 22.03·
ότι τα εν λόγω προϊόντα πρέπει, λοιπόν, να καταταχθούν στην κλάση 22.02 ως μη αλκοολούχα ποτά· ότι, στην κλάση αυτή, πρέπει να επιλεγεί η διάκριση 22.02 Α·
ότι, επειδή οι υπό μελέτη διατάξεις δεν είναι σύμφωνες με την γνώμη της επιτροπής ονοματολογίας του Κοινού Δασμολογίου, η Επιτροπή υπέβαλε στο Συμβούλιο πρόταση σχετικά με τις διατάξεις που πρέπει να θεσπιστούν, σύμφωνα με τη διαδικασία που προβλέπεται στο άρθρο 3 του κανονισμού (ΕΟΚ) αριθ. 97/69·
ότι, μετά τη λήξη προθεσμίας τριών μηνών από την υποβολή της πρότασης στο Συμβούλιο, τούτο δεν έχει λάβει απόφαση και ότι, κατά συνέπεια, οφείλει η Επιτροπή να θεσπίσει τις προτεινόμενες διατάξεις σύμφωνα με την προαναφερθείσα διαδικασία του κανονισμού (ΕΟΚ) αριθ. 97/69,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα ποτά που λαμβάνονται από ζύμωση γλεύκους βύνης με προσθήκη λυκίσκου και έχουν αλκοολικό τίτλο που δεν υπερβαίνει το 0,5 % vol, τα οποία μερικές φορές ονομάζονται «ζύθοι χωρίς οινόπνευμα» , κατατάσσονται στο Κοινό Δασμολόγιο στη διάκριση:
22.02 Λεμονάδες, αεριούχα ύδατα αρωματισμένα (συμπεριλαμβανομένων και των μεταλλικών υδάτων ούτω κατειργασθέντων) και έτερα μη αλκοολούχα ποτά, εξαιρέσει των χυμών οπωρών και λαχανικών της κλάσεως 20.07:
Α. Μη περιέχοντα γάλα ή λιπαρές ύλες προερχόμενες εκ του γάλακτος.
Άρθρο 2
Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 4 Μαΐου 1983.

Labels: 3
17